Vir Johan en Fourie, vir Liesle, Braam, Sharon en Philemon vir geesdrif vir die nuwe kwartaal. Bid vir goeie gesondheid en ook vir goeie samewerking van die gemeente se kant.
Vir al die verkeersowerhede wat oor die vakansietyd ekstra ure moet werk – vir beskerming en toewyding. Bid ook dat motoriste bedagsaam en verantwoordelik sal bestuur.
Bring dank vir Braam, Liesle, Philemon en Sharon. Bid vir hulle vir vreugde in hulle werk en goeie samewerking onder mekaar en met die gemeentelede.
Bid dat daar in ons land ‘n terugkeer na hoë etiese en morele waardes sal wees. Bid dat almal in die land die belangrikheid van respek vir mekaar en vir die omgewing sal besef.
Bid vir die Kerkraadsvergadering op 19 Maart. Bid dat besprekings in ‘n goeie gees sal geskied en dat die besluite wat geneem word tot eer van die Koninkryk sal wees.
Bid voortdurend vir Johan en Fourie, dat hulle genoeg tyd en geleentheid sal vind om stil te word te midde van al die verwagtings wat aan hulle gestel word.
Bring dank vir die reën wat die afgelope tyd geval het. Bid steeds vir vroeë en goeie winterreën en vir wyse bestuur van ons waterbronne.
Vir almal betrokke by Dienende Hande. Dank die Vader vir hulle toewyding en volharding en vir die goeie werk wat hulle doen vir die opbou van die gemeente.
Indië-uitreik: Dat die voorbereidings vlot sal verloop en vir voldoende fondse vir almal wat saamgaan.
Bid vir alle werksoekers. Bid vir ekonomiese groei en werkskepping sodat ons land se mense met waardigheid vir hulleself en hulle gesinne kan sorg.
Vir die hospitaalpersoneel en dokters in ons omgewing. Bid vir energie vir lang werksure, en vir deernis met die pasiënte.
Bid vir al die lande waar mense se lewens en die infrastruktuur verwoes word deur konflik en burgeroorlog, soos Jemen, Suid-Soedan en Sirië.
Ons plaaslike polisie: Vir die stasiebevelvoerder en vir elke polisielid – bid vir toewyding, beskerming in die gevaarlike werk wat hulle doen, en dat hulle bewaar sal word van korrupsie.
Die personeel en bestuur van al die versorgingsoorde in ons omgewing. Bid vir liefdevolle geduld, begrip en deernis. Bid ook vir elke bejaarde wat die verliese wat met die ouderdom kom moet verwerk.
Bid vir almal wie se lewensonderhoud deur die droogte bedreig word. Bid vir die owerhede wat die krisis die hoof moet bied. Bid ook vir ‘n gees van samewerking onder al die inwoners van die droogtegeteisterde gebiede.
Vir Fourie en sy gesin – vir gladde aanpassing in Somerset-Wes en in die gemeente, en in besonder vir sy bediening.
Vir Braam, Liesle en die terreinpersoneel. Ook vir al die gemeentebedrywighede wat weer aan die gang kom.